钦定古今图书集成/理学汇编/经籍典/第085卷 > 宋朱元昇三易备遗 > 《周易上经首干一下经首兑二之图说》
## 钦定古今图书集成/理学汇编/经籍典/第085卷 > 宋朱元昇三易备遗 > 《周易上经首干一下经首兑二之图说》

“后天《周易》首纯干，何也？先天干一、《兑》二、离三、震四、《巽》
五、《坎》六、《艮》七、《坤》八，后天为演先天而作，干一涵坤八，
故一先之，为《上经》首；兑二涵艮七，故二次之，为《下经》
首离三涵坎六，故三次之，为上《下经》尾。文王作《上下
经》，其序本诸伏羲之序如此。”曰：“是固然矣，犹有精微
之蕴焉。《周易》以反对为用，约六十四卦为三十六卦，
上经一百八爻，下经一百八爻，合之为二百一十六
爻。二百一十六者，纯干之策数也，此《周易》所以首纯
干。然则揆之《归藏》《连山》然欤？否欤？”曰：“亦何莫不然。《归
藏》首纯坤，用卦四十八，藏而不用之卦一十六，用卦
四十八，为爻二百八十八。二百八十八者二，其纯坤
之策数也。二之者何？阳一而阴一也。”若夫《连山》，其义
元而又元。伏羲首百王而作《连山》，其则诸《河图》也。《干
策》九而涵一，是干为六十四卦之首，其则诸《洛书》也。
艮终万物而始万物，是艮为六十四卦之首。以干之
策二百一十六，合艮之策一百六十八，是为三百八
十四。三百八十四者，六十四卦之爻数也。贾公彦言
《连山》首艮，不兼言《连山》首《干》，特举夏时而言之耳。呜
呼！《连山易》三百八十四爻备其用，其则《河图》首《干》，《洛
书》首艮者欤。《归藏易》三百八十八爻备其用，其首纯
坤者欤？《周易》二百一十六爻备其用，其首纯干者欤。
此三《易》之妙蕴，造化之神机，至矣哉！